ועדת הכלכלה, כנסת 19, פרוטוקול מספר 19, 2013-05-28 10:00

אבישי ברוורמן: בוקר טוב, חבריי חברי הכנסת, נציגי המשרדים, אורחים.

אבישי ברוורמן: הדיון שלנו היום הוא לגבי תקנות שירותי התעופה.

אבישי ברוורמן: מדובר בתקנה שמגיש לנו משרד התחבורה לגבי פיצוי וסיוע בשל ביטול טיסה או שינוי בתנאיה (טיסות פנים ארציות).

אבישי ברוורמן: יושם כבר החוק שחבר הכנסת ד"ר אחמד טיבי יזם אותו.

אבישי ברוורמן: החוק הזה דיבר על פיצוי בטיסות בינלאומיות.

אבישי ברוורמן: משרד התחבורה הביא תקנות לפיצוי כאשר ישנם איחורים לנוסעים גם בטיסות פנימיות.

אבישי ברוורמן: אני אבקש מרון חלפון מהלשכה המשפטית במשרד התחבורה, התשתיות הלאומיות והבטיחות בדרכים להציג את התקנה.

<רון חלפון: ביום 29 במאי פורסם חוק שירותי תעופה (פיצוי וסיוע בשל ביטול טיסה או שינוי בתנאיה).

<רון חלפון: החוק נכנס לתוקף ביום 16 באוגוסט.

<רון חלפון: החוק חל על טיסות בינלאומיות וטיסות פנים ארציות כאחד, למעט העניין של הפיצוי הכספי.

<רון חלפון: החוק קבע ששר התחבורה יגיש תקנות תוך 9 חודשים מיום כניסת החוק לתוקף, לכן מוגשות תקנות אלו.

<רון חלפון: התקנות עוסקות בפיצוי במקרה של ביטול טיסה, הקדמת טיסה, סירוב של העלאת נוסע.

<רון חלפון: התקנה רק משלימה עניין מסוים בחוק.

<רון חלפון: כל שאר הוראות החוק ימשיכו לחול על טיסות פנים ארציות.

אבישי ברוורמן: מה הוא השינוי?

<רון חלפון: עד כה בטיסות פנים ארציות לא היה פיצוי כספי גם במקרה של ביטול, הקדמה או סירוב להעלאת נוסע.

<רון חלפון: מהרגע שהתקנות יאושרו יהיה פיצוי כפי שיקבע בתקנות.

<רון חלפון: כל שאר ההסדרים לגבי השבת תמורה, לגבי סיוע ולגבי כל ההסדרים המשלימים - - -

אבישי ברוורמן: אתה יכול להסביר לנו וגם לצופים בבית מה התקנה אומרת?

אבישי ברוורמן: אני אמור לטוס לאילת ופתאום מכל מיני סיבות שאינן תלויות בי עוברות שעתיים, 3,4 ואין מטוס.

אבישי ברוורמן: אם התקנה הזאת עוברת, מה אני מקבל כפיצוי על כך שהייתי אמור לטוס מאילת לתל-אביב ולא טסתי ובגלל זה הייתי צריך לבטל פגישות, לא הגעתי לחתונה?

אבישי ברוורמן: תסביר מה התקנה אומרת.

<לאה ורון: האם אתה יכול להרחיב מעט על החוק שהתקבל מאחר ולא כל חברי הכנסת שיושבים פה היו שותפים לקבלת החוק בוועדה?

אבישי ברוורמן: תסביר בצורה ברורה מה החוק בבינלאומי, איך הוצע להעביר אותו.

אבישי ברוורמן: אחר כך נוכל לתת לגורמים אחרים, אם זה חברת אל-על או נציגי הצרכנים, לומר את שלהם כדי שנבין מה החוכמה הנדרשת כדי לפצות את הצרכנים הנפגעים.

<רון חלפון: אני אתן רקע בנוגע לחוק.

<רון חלפון: חוק שירותי תעופה (פיצוי וסיוע בשל ביטול טיסה או שינוי בתנאיה) לקוח מתקנה אירופית שמטפלת באותו נושא.

<רון חלפון: החוק בא להסדיר מתן הטבות במקרה של ביטול טיסה, במקרה של איחור טיסה, במקרה של סירוב להעלאת נוסע בגלל אובר- בוקינג או סיבה אחרת, במקרה של הקדמת טיסה.

<איתי עצמון: ושינוי במחלקה שאליה הועבר הנוסע.

<רון חלפון: ושינוי במחלקה במקרה שלוקחים אדם ומשדרגים אותו למחלקה גבוהה יותר או משייכים אותו למחלקה נמוכה יותר.

<רון חלפון: החוק קובע שהוא לא צריך להוסיף כלום.

<רון חלפון: אם הוא מורד למחלקה נמוכה יותר הוא מקבל פיצוי בשווי של אחוז מסוים מהכרטיס.

אבישי ברוורמן: יש חוק בינלאומי?

<רון חלפון: יש תקנה אירופית שחלה על מובילים אוויריים באיחוד האירופי.

אבישי ברוורמן: מה היא אומרת?

<רון חלפון: על כל המובילים האוויריים שיוצאים מאירופה ועל המובילים האירופיים שנכנסים לאירופה התקנה האירופית חלה.

<רון חלפון: התקנה האירופית אומרת פחות או יותר את מה שהחוק אומר.

אבישי ברוורמן: אני מבקש שתסביר את התוכן.

אבישי ברוורמן: את מה שהאירופים עשו, חבר הכנסת טיבי, בניסיונו כי רב, העביר בהסכמת הממשלה כהצעת חוק.

אבישי ברוורמן: מה בדיוק קורה?

אבישי ברוורמן: דבר על התוכן.

<רון חלפון: טיסה שהתאחרה היא טיסה שלא יצאה תוך שעתיים מהמועד שנקוב בכרטיס הטיסה.

<רון חלפון: תוך שעתיים מגיע לנוסע מזון ושירותי תקשורת, שזה פקס, טלפון או אי-מייל.

<רון חלפון: זה מה שקורה במקרה של איחור.

<רון חלפון: אם הטיסה התאחרה ביותר מ-5 שעות ופחות מ-8 שעות, האדם זכאי לקחת את מטלטליו, ללכת הביתה ושישיבו לו את מחיר כרטיס הטיסה או שיקבל כרטיס טיסה חלופי.

<רון חלפון: זה עדיין בלי לקבל פיצוי.

אבישי ברוורמן: מה זה ללכת הביתה?

אבישי ברוורמן: מה אם הוא לא ליד הבית שלו?

<רון חלפון: יש לו את האופציה הזאת.

<רון חלפון: הוא לא חייב ללכת הביתה.

<רון חלפון: אם הטיסה התעכבה ביותר מ-8 שעות הטיסה נחשבת כטיסה שהתבטלה.

<רון חלפון: ההגדרה של טיסה שהתבטלה בחוק היא טיסה שהתבטלה ולא יוצאת או טיסה שהתעכבה ביותר מ-8 שעות.

<רון חלפון: במקרה של טיסה שהתבטלה מגיע לנוסע פיצוי כספי על פי מרחק הטיסה שהוא היה אמור לטוס, מגיע לו סיוע.

<רון חלפון: סיוע זה אומר מזון, שירותי תקשורת, הסעה למלון ומלון, השבת תמורה עבור הכרטיס שהוא שילם או כרטיס טיסה חלופי.

אבישי ברוורמן: זה פחות או יותר הנושא הבינלאומי.

<רון חלפון: זה גם מה שקבוע בחוק הישראלי.

אבישי ברוורמן: עכשיו אנחנו עוברים מהבינלאומי לפנימי.

אבישי ברוורמן: תסביר עכשיו מה אומרת התקנה המוצעת לגבי ההבדל והשוני מהבינלאומי.

<רון חלפון: בשונה מטיסות בינלאומיות, ששם אמרנו שטיסה שבוטלה תחשב כטיסה שהתעכבה יותר מ-8 שעות, אנחנו סברנו שיש לצמצם את הטווח הזה בטיסות פנים ארציות, לכן קבענו את ההגדרה של טיסה שבוטלה כטיסה שהתעכבה יותר מ-4 שעות.

<רון חלפון: אנחנו סבורים שהמתנה של 8 שעות היא קיצונית מידי בפנים ארצי.

אבישי ברוורמן: בהחלט.

<רון חלפון: במקרה שהטיסה בוטלה בפנים ארצי כל ההטבות של סיוע ומזון ימשיכו לחול, הפיצוי הכספי שיינתן לנוסע יהיה כפי שנקבע בתקנות.

אבישי ברוורמן: והוא?

<רון חלפון: על פי הקווים.

<רון חלפון: מדובר ב-150, 200 ו-250, הכל בהתאם לקו.

אבישי ברוורמן: שקלים?

<רון חלפון: 250 בטיסה מתל אביב או מנתב"ג לאילת, בקו שבין תל-אביב לראש-פינה או עין יהב 150 שקלים.

אבישי ברוורמן: ראש פינה ועין יהב אלה שני מקומות - - -

<רון חלפון: זה נכון, אבל עדיין אנחנו מעריכים את זה כאותו סכום של פיצוי.

אבישי ברוורמן: בקו שבין תל-אביב לאילת.

<רון חלפון: בקו מתל-אביב, מנתב"ג ומחיפה לאילת ולהיפך הפיצוי הכספי יעמוד על 250 שקלים.

<רון חלפון: בקווים שבין תל אביב לעין יהב או תל אביב לראש פינה הפיצוי יעמוד על 150 שקלים.

<רון חלפון: בכל קו אחר זה 200 שקלים.

<רון חלפון: כל קו אחר זה איזה שהוא סל.

<רון חלפון: כרגע הקווים שקיימים הם קווים שמנויים בפסקאות (1) ו-(2).

<רון חלפון: יכול להיות שיהיו קווים אחרים.

אבישי ברוורמן: נכון, זה משתנה.

אבישי ברוורמן: זה הפיצוי?

אבישי ברוורמן: אין דבר אחר?

<רון חלפון: זה הפיצוי.

אבישי ברוורמן: זאת תקנה ברורה ופשוטה.

אבישי ברוורמן: עכשיו, לאור מה שנאמר כאן, אני פותח את הנושא לדיון.

אבישי ברוורמן: אני מבין ממה שקיבלתי שיש הצעות לשינוי ויש הסברים מטעם חברת אל-על, מטעם נציגי הצרכנים.

אבישי ברוורמן: חברי הכנסת גם ירצו להתבטא.

<הילה שטרן אטיאס: מה שאנחנו רוצים לדבר עליו, שהוא הנושא המהותי ביותר מבחינתנו, הוא מצב שבו הטיסה מתעכבת בגלל נסיבות שלא תלויות בחברת התעופה, כמו מזג האוויר שאנחנו לא יכולים לנחות בנתב"ג.

אבישי ברוורמן: פורס מג'ור.

<הילה שטרן אטיאס: כל פורס מג'ור שהוא.

אבישי ברוורמן: סיבות ביטחוניות וכו' וכו'.

<הילה שטרן אטיאס: אמנם במקרה כזה אנחנו פטורים מפיצוי, אבל יחד עם זאת אנחנו צריכים להלין את הנוסעים לילה נוסף באילת או למצוא דרכים חלופיות להביא אותם למרכז.

<הילה שטרן אטיאס: אם השדה סגור זה לא שאנחנו יכולים לקחת מעמיתנו ארקיע מטוס חלופי ולהביא אותם, אנחנו נאלצים להלין אותם או להוביל אותם בדרך אחרת.

<הילה שטרן אטיאס: בהעדר רכבת או אמצעי תחבורה אחרים אנחנו נאלצים להוביל אותם באוטובוסים.

<הילה שטרן אטיאס: היינו רוצים שתכירו באפשרות שלנו להוביל אותם באוטובוסים.

אבישי ברוורמן: יושב סגן היועצת המשפטית שלנו באילת.

אבישי ברוורמן: הוא צריך להגיע לתל-אביב.

אבישי ברוורמן: מסיבות כאלו או אחרות הוא מחכה שעתיים, 3,4 שעות.

אבישי ברוורמן: אתם מציעים לו אוטובוס שיביא אותו לתל-אביב.

אבישי ברוורמן: זה מה שאתם אומרים?

<הילה שטרן אטיאס: מאילת לתל-אביב.

<הילה שטרן אטיאס: אנחנו נחזיר לו את עלויות הכרטיס.

אבישי ברוורמן: זאת ההצעה שלכם?

<הילה שטרן אטיאס: נכון, במצב שבו זה לא תלוי בנו.

<הילה שטרן אטיאס: זה במקום שהוא ייאלץ לישון לילה נוסף באילת ויפסיד עוד יום עבודה במרכז.

אבישי ברוורמן: מה אם נניח הוא לא אוהב לנסוע הרבה באוטובוס ולכן הוא טס?

אחמד טיבי: יש לו פחד מאוטובוס.

אבישי ברוורמן: בדרך כלל יש פחד מטיסות.

אחמד טיבי: יש פחד מנסיעה באוטובוס בכביש הזה.

<הילה שטרן אטיאס: אנחנו נתמודד עם המקרים החריגים.

<הילה שטרן אטיאס: אם נוכל חלק גדול מהנוסעים להוביל בתחבורה יבשתית במצבים שהם כאמור פורס מג'ור כדי לא להידרש לעלויות - - -.

<הילה שטרן אטיאס: עלויות המלון באילת הן מאוד מאוד גבוהות, הן הרבה יותר מהעולם.

איציק שמולי: מה השכיחות של התופעה הזאת?

איציק שמולי: על איזה מספרים אנחנו מדברים?

<אהוד שבתאי: שדה התעופה דב שממנו אנחנו פועלים נסגר לעיתים בגלל ערפל, בגלל אובך.

איציק שמולי: מה מספר הנוסעים והמקרים?

<אהוד שבתאי: בחודש האחרון השדה נסגר למעלה מ-5 או 6 פעמים.

אבישי ברוורמן: זאת שכיחות גבוהה.

<אהוד שבתאי: זה קורה.

אבישי ברוורמן: מה קרה בחודש הזה?

<אהוד שבתאי: אנחנו העמדנו לרשות הנוסעים אוטובוסים.

<אהוד שבתאי: זה או שאנחנו מחייבים את הנוסע בדמי הנסיעה באוטובוס ומחזירים לו את סכום כרטיס הטיסה, או שאנחנו מאפשרים לנוסע לעבור לשדה אחר.

<אהוד שבתאי: במקרה של שדה דב קיימת אלטרנטיבה, אפשר להעביר את הנוסע לנתב"ג.

<אהוד שבתאי: אנחנו מעבירים את הנוסעים על חשבוננו לנתב"ג.

<אהוד שבתאי: משם הנוסע טס לאילת.

<אהוד שבתאי: זה תלוי, כל מקרה לגופו.

אבישי ברוורמן: 5,6 פעמים בחודש זו שכיחות גבוהה.

אבישי ברוורמן: אלטרנטיבה אחת אמרה לקחת את הכסף של הכרטיס וללכת הביתה?

<אהוד שבתאי: זאת אפשרות.

אבישי ברוורמן: לאחרים אמרתם לקחת אוטובוס לנתב"ג או אוטובוס לאילת?

<אהוד שבתאי: אתה נותן לנוסע את האפשרות.

אבישי ברוורמן: יש לך דוקומנטציה מה הייתה התגובה של הצרכנים, של הנוסעים?

<אהוד שבתאי: אני יכול להגיד לך שלא כל נוסע שמח לקחת את האלטרנטיבה.

אבישי ברוורמן: את זה אני יודע.

אבישי ברוורמן: אני שאלתי לגבי המספרים.

<אהוד שבתאי: אני לא יודע לענות לך לגבי המספרים.

איציק שמולי: האם יש בין ארקיע לאל-על – אני מניח שגם ישראייר בעניין הזה - הסכמים של שיתוף פעולה במקרים כאלה?

איציק שמולי: האם כשיש אירוע בשדה דב אתם יכולים להסיע את הנוסעים לנתב"ג ואז אל-על ייקחו אותם, או להיפך?

<הילה שטרן אטיאס: על בסיס זמינות של מטוסים.

<הילה שטרן אטיאס: מה שחשוב לדעת זה שאל על פועלת בתדירות הרבה יותר פחותה מארקיע וישראייר.

<הילה שטרן אטיאס: לארקיע ולישראייר יש הרבה תדירויות.

<הילה שטרן אטיאס: כאשר ניתן לנו הרישיון לטוס לאילת ניתנו לנו סך הכל 3 תדירויות יומיות.

<הילה שטרן אטיאס: 3 פעמים ביום מותר לנו סך הכל לנסוע לאילת וחזרה.

<הילה שטרן אטיאס: במידה וקרתה לנו איזו שהיא תקלה בטיסה הראשונה של הבוקר אין לנו אפשרות להעביר נוסעים למטוס שיוצא בעוד שעה בטיסה שלנו, אני תלויה בעזרתם של ארקיע וישראייר ובמקומות הפנויים בטיסות שלהם.

<הילה שטרן אטיאס: אם לא, אני צריכה לחכות לצהריים.

<אהוד שבתאי: כשהשדה סגור אין אפשרות אופרטיבית להוציא ממנו טיסות.

יצחק וקנין: אני זוכר את החוק הזה.

יצחק וקנין: היה לי גם העונג להיות שותף לחקיקה שלו בניהול הישיבות.

יצחק וקנין: יש פה איזו שהיא שאלה שהיא בעייתית כלפי אל-על.

יצחק וקנין: הידיים שלהם כבולות.

יצחק וקנין: אם בשעה 8 בבוקר צריכה לצאת טיסה משדה דב לאילת והיא לא יוצאת, אז הטיסה הבאה היא רק ב-13:00 בצהריים.

יצחק וקנין: הם מפעילים סך הכל 3 טיסות ביום.

יצחק וקנין: זה לא כמו בשאר החברות שבכל מקרה יש לך 4 שעות איחור.

יצחק וקנין: אין אפשרות להעביר את הנוסע שלך לטיסה הבאה.

יצחק וקנין: הרגולטור כבל לו את הידיים בכך שהוא אמר לו שהוא לא יכול לטוס יותר מזה.

יצחק וקנין: איך בפועל פותרים את הבעיה הזאת?

יצחק וקנין: דבר שני זה שצריך לראות אם העניין הזה של ה-250 שקל באותה טיסה של שדה דב ואילת זה הפיצוי היחידי שהנוסע מקבל.

<הילה שטרן אטיאס: לא.

<רון חלפון: חוץ מכרטיסי טיסה.

<הילה שטרן אטיאס: על פי חוק הוא עדיין יכול לתבוע ולדרוש פיצויים נוספים.

<הילה שטרן אטיאס: אנחנו נתקלים בהרבה תביעות שהן מכוח הוצאות ישירות, מכוח אמנת מונטריאול.

אבישי ברוורמן: כמה תביעות כאלו באות לידי פיצוי?

<הילה שטרן אטיאס: אנחנו יכולים לומר שלגבי אילת עדיין לא נתקלנו, אבל כל הטיסות הבינלאומיות שיש בהן איחור מפוצות.

<הילה שטרן אטיאס: כל נוסע שפונה אלינו במכתב מקבל באופן מידי על פי החוק ועל פי מניין הימים שנדרש בחוק את הפיצוי.

<הילה שטרן אטיאס: אנחנו מקבלים גם תביעות מעבר.

<הילה שטרן אטיאס: כבר נדרשנו לשלם.

<מירי אילדיז: אנחנו לא שולחים את הנוסע לתחנה המרכזית באילת לקנות כרטיס.

<מירי אילדיז: אנחנו דואגים להסדיר אוטובוס.

<מירי אילדיז: אנחנו מחזירים את עלות הכרטיס שלא נוצל פחות דמי הסעה, לא כמו באירופה שאם הם דאגו לתת חלופה הם לא משלמים את הכרטיס כי הוא כבר נוצל.

<מירי אילדיז: בגלל שאנחנו מבינים שהנסיעה באוטובוס זה לא fun אנחנו נותנים את זה וגם את ההחזר של הקופון שלא מנוצל, הכל מתוך הבנה שירותית.

<אהוד שבתאי: נציין בעניין הזה שרשות שדות התעופה מסייעת לנו ומאפשרת לנו להכניס אוטובוס לתוך שטח רשות שדות התעופה כדי לקחת את הנוסעים מהצד האווירי ולחסוך מהם בירוקרטיה נוספת.

אחמד טיבי: מטרת החוק הייתה להעביר ולהחיל את התקינה האירופית כאן בארץ.

אחמד טיבי: אני חושב שמדובר בתרבות צרכנית שטוב שהיא כך אחרי החלת החוק.

אחמד טיבי: אחד ההישגים שלו באירופה היה דיוק בזמן טיסות.

אחמד טיבי: התחילה תחרות בין חברות התעופה השונות בשיווק.

אחמד טיבי: היה 87% דיוק, 82% דיוק בבריטיש אירוויס, באייר פראנס, בלופטהנזה וכדומה.

אחמד טיבי: חשוב שזה יהיה כאן.

אחמד טיבי: אני שומע, אדוני היושב-ראש, שמאז שהחוק חוקק הוא לא תמיד מיושם.

אחמד טיבי: יש ניסיון של חברות התעופה לברוח מקיום החוק.

אחמד טיבי: בימים האחרונים הוגשה תלונה ייצוגית לבית המשפט בסך 40 מיליון שקל נגד חברת אל-על על מספר טיסות - אחת או שתיים – לתאילנד.

אחמד טיבי: אנשים התעכבו מספר רב של שעות, לא קיבלו אי-מייל, שתייה או פיצוי.

<הילה שטרן אטיאס: אל-על תשמח להגיב על זה.

אחמד טיבי: יש תביעה ייצוגית.

אחמד טיבי: חשוב שהתביעה הזאת הוגשה באופן ייצוגי כדי להחזיר את חברות התעופה לתלם של יישום החוק.

אחמד טיבי: הנקודה השנייה היא שחברות שכר מנסות להערים על החוק.

אחמד טיבי: איך הן מנסות להערים על החוק, אדוני היושב-ראש?

אחמד טיבי: הן לא מנפיקות כרטיסי טיסה.

אחמד טיבי: הן מעכבות את הכרטיס עד 48 שעות לפני, כדי שלא יהיה מצב שאם יהיה שינוי ב-72 שעות אחרי לא יהיה כרטיס ביד של הנוסע.

אחמד טיבי: מדובר בהפרה דה פקטו של החוק.

אחמד טיבי: או שאתה תיזום, או שאני כיוזם החוק אבקש תיקון לחוק כדי לטפל בפרצה הזאת.

אחמד טיבי: עכשיו להצעה גופה.

אחמד טיבי: אני חושב שהיות ומדובר, אדוני היושב-ראש, בטיסה קצרה, בטיסה פנים ארצית, אז 4 שעות זה יותר מידי.

אחמד טיבי: עיכוב של 4 שעות זה הרבה.

אחמד טיבי: אני מבקש שזה יהיה עיכוב של שעתיים וחצי.

אחמד טיבי: מאז אפשר להתחיל לתת פיצוי.

אחמד טיבי: אין לי בעיה עם המספרים שמשרד התחבורה נתן.

אבישי ברוורמן: מה לגבי החלופה של אוטובוס שאל-על הציעה?

אחמד טיבי: יש אנשים שמאוד רוצים לטוס.

אחמד טיבי: כל אלה שרוצים לטוס לא רוצים אוטובוס, לכן הם קנו כרטיס טיסה.

אחמד טיבי: קרה מה שקרה, יש עיכוב או ביטול טיסה, מביאים אוטובוס לשדה התעופה, מנכים את מחיר הכרטיס וזהו.

אחמד טיבי: איפה הפיצוי על הפרת ההסכם בין הנוסע לחברת התעופה?

אחמד טיבי: איפה הפיצוי על עוגמת הנפש?

אחמד טיבי: צריך שיהיה פיצוי.

אחמד טיבי: גם בטיסות פנימיות בחו"ל יש פיצוי על ביטול שהוא לא רק מחיר הכרטיס.

אבישי ברוורמן: אתה מודע לעניין שאצלנו יש בעיה בשדות התעופה עם מזג האוויר?

אחמד טיבי: באירופה מזג האוויר יותר קשה מאשר בארץ.

אחמד טיבי: אני חושב שראוי שהעיכוב שממנו מתחילים לקבל פיצוי יהיה שעתיים וחצי.

אחמד טיבי: השאלה למה רק כסף.

אחמד טיבי: בחוק המקורי כתוב שמה שחל על הטיסות לחו"ל חל על הטיסות הפנימיות, אלא אם שר התחבורה מתקין תקנות תוך 9 חודשים.

אחמד טיבי: אם לא באו היום להתקין תקנות, אוטומטית החוק המקורי לגבי טיסות לחו"ל חל על טיסות פנימיות.

אחמד טיבי: אני מבקש להוסיף לכסף שתיה ואי- מייל.

<איתי עצמון: זה קיים.

אחמד טיבי: הוא אמר את זה.

אחמד טיבי: הוא אמר את זה לגבי חו"ל.

<איתי עצמון: רציתי להתייחס להצעה לתת לנוסע חלופה בדמות נסיעה באוטובוס.

<איתי עצמון: אני רוצה לחזור לחוק העיקרי, לחוק הראשי.

<איתי עצמון: סעיף 6 לחוק, שמדבר על טיסה שבוטלה, מונה את ההטבות לנוסע במקרה כזה.

<איתי עצמון: שירותי סיוע, השבת תמורה או כרטיס טיסה חלופי ופיצוי כספי.

<איתי עצמון: המחוקק בזמנו שם את הדגש לקבוע את כל המקרים שבהם יופחת הפיצוי הכספי או לא יינתן פיצוי כספי.

<איתי עצמון: הם מנו בפירוש את הנסיבות.

<איתי עצמון: בסעיף קטן (ב) כתוב: "המפעיל טיסה או המארגן שהציע לנוסע כרטיס חלופי והנוסע קיבל את ההצעה, רשאי להפחית במחצית את סכום הפיצוי הכספי במידה והאיחור במועד הנחיתה ביעד הסופי של הנוסע לעומת המועד המקורי היה במפורט להלן".

<איתי עצמון: יש שם בדיוק את המרחקים ואת השעות.

<איתי עצמון: יש כמובן גם את הנסיבות שבהן הנוסע לא יהיה זכאי לפיצוי כספי.

<איתי עצמון: זה בסעיף קטן (ג).

אבישי ברוורמן: מה זה אומר לגבי ההצעות שהיו כאן?

<איתי עצמון: אני לא רואה כאן חלופה בדמות אוטובוס, כלומר אמצעי תחבורה אחר.

<איתי עצמון: אני לא רואה דבר כזה בסעיף שמדבר על טיסה שבוטלה.

<איתי עצמון: אני גם לא רואה הסמכה לכך בסעיף המסמיך שמכוחו מותקנות התקנות האלו.

<איתי עצמון: לעניות דעתי יידרש תיקון חקיקה ראשית כדי לעגן את ההצעות האלו.

אבישי ברוורמן: זאת שאלה מאוד טובה.

אבישי ברוורמן: מר חלפון, האם במידה ונלך לחלופת אוטובוס או דברים מהסוג הזה אנחנו צריכים לעשות שינוי חקיקה ראשית?

<רון חלפון: כן.

<רון חלפון: לזה רציתי להתייחס.

<רון חלפון: כל ההצעה של אל על בנוגע לאוטובוסים נוגעת לשירותי סיוע, היא לא נוגעת לפיצוי הכספי.

<רון חלפון: פיצוי כספי במקרה של כוח עליון ממילא לא ניתן.

<רון חלפון: העניין הוא שבמקרה של כוח עליון צריך לתת שירותי סיוע, שזה מלון, מזון ושירותי תקשורת.

<רון חלפון: ההסמכה של שר התחבורה מאפשרת לו לקבוע בתקנות רק את סכום הפיצוי הכספי ואת הנסיבות למתן פיצוי כספי.

<רון חלפון: גם אם העמדה הייתה מקובלת, ולדעתי היא לא מקובלת, זה נושא לתיקון בחקיקה ראשית.

<רון חלפון: אני רוצה להתייחס לעוד שתי נקודות בהקשר של ההערה של חבר הכנסת טיבי.

<רון חלפון: החוק, בלי קשר לתקנות, הוחל במלואו גם על טיסות פנים ארציות, לכן נוסע בטיסה פנים ארצית זכאי למזון, למלון ולשירותי תקשורת.

אחמד טיבי: חשוב שתגיד את זה.

<רון חלפון: שר התחבורה לא צריך לקבוע את זה, החוק קובע את זה.

<רון חלפון: לעניין אורך הזמן שממנו זה ייחשב לביטול.

<רון חלפון: אני סבור ששעתיים וחצי זה זמן מאוד מאוד קצר, הוא לא מאפשר התארגנות.

<רון חלפון: כל תקלה קלה ביותר יכולה להוביל נוסע בטיסה לאיחור שכזה.

<רון חלפון: צריך לזכור שאפילו כשאדם טס לאילת השעה היעודה שהוא מגיע היא לא השעה שבה הוא מתחיל לעבוד או לנפוש, תמיד צריך לקחת טווח של זמן כביטחון.

<רון חלפון: זמן של שעתיים וחצי הוא פחות סביר לגישתנו, הוא מאוד יכביד על ההתנהלות של חברות התעופה בתעופה הפנים ארצית.

<אביטל פריזמנט: אנחנו הגשנו נייר עמדה ליושב-ראש ולחברי הוועדה לפני מספר ימים.

<אביטל פריזמנט: אנחנו סבורים שבכל מה שנוגע לטיסות פנים המתנה של כ-5 שעות בשדה תעופה היא ארוכה ובלתי סבירה.

<אביטל פריזמנט: אם אדם שטס מתל-אביב לאילת נדרש להגיע שעה לפני מועד הטיסה ונדרש להמתין בשדה התעופה 4 שעות – אם זה אדם שיוצא לחופשה משפחתית, אם זה אדם שמגיע לדיון או לפגישה – אז בזמן הזה הוא יכול להגיע באמצעי חלופי אחר.

אבישי ברוורמן: בסופו של דבר החשש שלי הוא שככל ששמים יותר מגבלות על חברות הטיסה המחיר מתחיל לעלות.

<אביטל פריזמנט: אני יכולה לספר לך שמהמידע שמתקבל במועצה ומתלונות שמגיעות אלינו, הרבה לקוחות נתקלים בקשיים לקבל את הפיצוי הכספי ונדרשים להגיע לבית המשפט כיוון שחברות התעופה מתרצות את סיבת העיכוב בסעיף הסל של כוח עליון.

יצחק וקנין: פעם ראשונה שהתייחסו לכוח עליון היה בחוק הטיס.

יצחק וקנין: כוח עליון זה דבר חדש פה.

<אביטל פריזמנט: ההמתנה בשדה התעופה מבלי לאפשר לאותו לקוח למזער את הנזק שלו ולקחת אמצעי חלופי היא בלתי סבירה בעינינו.

<אביטל פריזמנט: אנחנו סבורים שזמן המתנה של שעתיים הוא סביר והגיוני.

אבישי ברוורמן: יש לנו את ההמלצה של שר התחבורה בתקנה.

אבישי ברוורמן: היא אומרת פיצוי על שעתיים.

<רון חלפון: פיצוי על 4 שעות.

אבישי ברוורמן: יש את חבר הכנסת שאומר פיצוי על שעתיים וחצי.

אבישי ברוורמן: יש לנו את מועצת הצרכנות שאומרת שעתיים ואמצעי רכב חלופי.

אבישי ברוורמן: זה מחייב חקיקה ראשית?

<אביטל פריזמנט: אמרתי שכדי לקבל את הפיצוי אותו לקוח נדרש להישאר בשדה התעופה את השעה שהוא הגיע לפני מועד הטיסה ועוד 4 שעות נוספות.

אבישי ברוורמן: מה את ממליצה?

<אביטל פריזמנט: אני ממליצה שיהיו בתקנות שעתיים המתנה במקום 4 שעות.

אחמד טיבי: זה השינוי היחידי?

<אביטל פריזמנט: זה השינוי.

<אביטל פריזמנט: שעתיים המתנה כדי לקבל את הפיצוי הכספי.

אחמד טיבי: אני מוכן להתכנס להצעה שלה.

יצחק וקנין: כמה עולה כרטיס טיסה?

<עדית גולדנברג: 150 שקלים.

<עדית גולדנברג: זה מחיר ממוצע.

מיכל רוזין: בשעות הטובות זה עולה 280.

<הילה שטרן אטיאס: המחיר מתחיל מ-85 שקלים.

<הילה שטרן אטיאס: יש גם מחיר מקסימום שאסור לנו לגבות יותר ממנו.

איציק שמולי: יש לי הערה בונה לחברות התעופה.

איציק שמולי: אני מקבל את מה שאמרת מקודם לגבי עלויות הלינה באילת ודברים מהסוג הזה.

איציק שמולי: אי אפשר להאשים אותי שאני לא רגיש לצרכי הצרכנים.

איציק שמולי: אני קשוב למה שאתם אומרים.

איציק שמולי: אתם מגיעים לדיון הזה בלי לתת לנו מושג לגבי היקף העלויות של הדבר הזה.

אבישי ברוורמן: אתם באים בלי מספרים.

איציק שמולי: יש פה הצעה של 4 שעות, הצעה של שעתיים וחצי.

איציק שמולי: אני בסוף אמור להצביע ולהחליט.

אבישי ברוורמן: לכן שאלתי את עו"ד שבתאי מה המספרים, מה הפיצויים.

אבישי ברוורמן: רק התרשמויות לא שווה כלום.

אבישי ברוורמן: לכם יש את כל המידע.

<אהוד שבתאי: לגבי צמצום הזמנים לשעתיים וחצי.

<אהוד שבתאי: אני רוצה להזכיר שבחוק נקבע משך זמן של 8 שעות.

אבישי ברוורמן: חבר הכנסת שמולי שאל כרגע אם יש לכם ולא חילקתם לוועדה אינפורמציה לגבי כמות האנשים.

אבישי ברוורמן: דיברתם על שכיחות של 5 פעמים בחודש האחרון.

אבישי ברוורמן: כמה אנשים נפגעו?

אבישי ברוורמן: מה היו הפיצויים שלהם?

אבישי ברוורמן: כמה קיבלו?

איציק שמולי: כמה מיצו את הזכויות שלהם?

אבישי ברוורמן: כמה התמרמרו ותבעו אתכם?

אבישי ברוורמן: בלי מידע כזה אתם בעמדת חולשה.

אבישי ברוורמן: יש לך את המידע הזה?

<הילה שטרן אטיאס: לאל-על יש את הנתונים.

<עדית גולדנברג: המחיר הממוצע בקו הוא 150 שקלים.

<עדית גולדנברג: המחיר המינימאלי הוא 85 שקלים.

<עדית גולדנברג: יש גם מחיר מקסימאלי בקו הזה.

<עדית גולדנברג: כך קבע הרגולטור.

אחמד טיבי: כמה המקסימאלי?

<דפנה עין-דור: 377 שקלים.

<עדית גולדנברג: יש הפחתה לתושבי אילת והפחתה לילדים באופן מובנה בחוק.

<עדית גולדנברג: מאחר ואנחנו מתעסקים פה בטווח מחירים, אז המחיר הממוצע עומד על 150 שקלים לכיוון.

<עדית גולדנברג: חברת התעופה נדרשת לפצות את הנוסע בסכום של 250 שקלים, כפי שהובא כרגע בתקנה, שזה מחיר גבוה מהמחיר הממוצע של הנוסע.

<עדית גולדנברג: על פניו זה יוצר מצב שחברת התעופה אמורה לשלם או לפצות את הנוסע במחיר שהוא הרבה יותר גבוה ממה שהוא קנה.

<עדית גולדנברג: זה נתון אחד לגבי המספרים.

<עדית גולדנברג: מהרגע שאל-על התחילה לטוס לאילת ועד היום, ובהתאם לחוק שירותי התעופה שנכנס לתוקף, היא פיצתה בין 500 ל-800 נוסעים בטיסות פנים ארציות בגלל עיכובים.

אבישי ברוורמן: זה לא אומר לי כלום.

אבישי ברוורמן: 500 או 800 זה מספר אבסולוטי.

אבישי ברוורמן: בסטטיסטיקה צריך להגיד את האחוז.

אבישי ברוורמן: אתה לא יודע כמה טיסות היו.

<עדית גולדנברג: חברת התעופה טסה 3 תדירויות יומיות.

אבישי ברוורמן: מתוך כמה טיסות היו הפיצויים האלה?

אבישי ברוורמן: כמה מקרים קרו בהם תקלות?

אבישי ברוורמן: כמה אנשים היו רלוונטיים?

אבישי ברוורמן: על סמך מספר כזה אפשר לקבל איזו שהיא התרשמות.

איציק שמולי: אדוני היושב-ראש, אני חושב שהנתונים של ארקיע ושל ישראייר הרבה הרבה יותר משמעותיים בגלל התדירות, כי הן החברות המובילות לאילת.

איציק שמולי: אם אפשר תוך כדי להשיג לנו את הנתונים.

<אהוד שבתאי: אם נכפיל את כמות הטיסות שיש לנו בבקרים, מדובר בלמעלה מכמה מאות טיסות.

איציק שמולי: בכמה זמן?

<אהוד שבתאי: זה תלוי כמה ימים יש ערפל.

<אהוד שבתאי: הבעיה הקשה בשדה דב היא ערפל.

<אהוד שבתאי: זאת נסיבה חיצונית שלא קשורה אלינו.

אבישי ברוורמן: יש פה אי הבנה.

אבישי ברוורמן: אני רואה שלא נפתור אותה עכשיו.

אבישי ברוורמן: אם הייתי יודע שהנושא של הפיצוי עולה הייתי מייעץ לכם לפני הישיבה לקחת את השנה, השנתיים האחרונות ולראות כמה תקלות היו בגלל ערפל, כמה תקלות ביטחוניות היו, כמה אנשים נפגעו מהן, לכמה נתתם פיצוי, מה הייתה העלות.

אבישי ברוורמן: על סמך הנתונים האלה היה לנו אז איזה שהוא בסיס.

אבישי ברוורמן: כרגע, כמו שאמר חבר הכנסת שמולי, אין לנו שום בסיס שעליו אפשר לקבל פה החלטה.

אבישי ברוורמן: אתם רוצים שנקבל החלטה בכיוון שלכם.

אבישי ברוורמן: אם זה היה בבית משפט הסנגור היה אומר שה-case שלכם מתחיל להיות חלש בגלל שאין לכם נתונים, לא בגלל שהוא לא נכון.

<אהוד שבתאי: אנחנו יודעים שההיקף הוא לא זניח.

<אהוד שבתאי: זאת נקודה שצריך להתייחס אליה גם בהעדר נתונים אבסולוטיים.

<אהוד שבתאי: עו"ד עצמון מוסר לנו שאי אפשר להתייחס לזה בסיטואציה הזאת בכל מקרה.

<אהוד שבתאי: זה עדיין מחזיר אותי לעניין השעות.

<אהוד שבתאי: חבר הכנסת טיבי מבקש לצמצם את היקף השעות לשעתיים וחצי שממנו יינתן פיצוי.

<אהוד שבתאי: אני מזכיר לכולם שדיברנו בזמנו על 8 שעות.

<אהוד שבתאי: הסיבה הייתה האילוצים שבהם חברת התעופה עובדת.

<אהוד שבתאי: 8 השעות האלו לא נולדו מהאוויר.

<אהוד שבתאי: כאשר יש תקלה או כאשר יש איזה שהוא עיכוב חיצוני אנחנו זקוקים לזמן התארגנות.

אחמד טיבי: 8 שעות זה זמן ארוך בטיסות פנימיות.

<אהוד שבתאי: החוק אומר שכשהטיסה בוטלה בשל נסיבות מיוחדות שלא היו בשליטתו של המפעיל, ואם היה עושה כל אשר ביכולתו לא היה יכול למנוע את ביטול הטיסה.

<אהוד שבתאי: איזה מאמצים אני יכול לעשות ב-4 שעות?

<אהוד שבתאי: זה זמן קצר מידי.

יצחק וקנין: אי אפשר לצאת מזה בידיים נקיות.

יצחק וקנין: אתם לא מביאים שום פתרון.

יצחק וקנין: אתם לא מנסים לתת לנו נתון שאנחנו כחברי כנסת לא ניתן לכם לצלול למטה למטה עם כל השמיים הפתוחים ועם כל מה שיש.

יצחק וקנין: אין פה איזו מטרה לפגוע, בטח לא בחברות שלנו.

יצחק וקנין: באיזה שהוא מקום אנחנו צריכים איזו שהיא אינדיקציה, כמו מה הפיצוי ששילמתם בתקופה האחרונה מאז החקיקה.

יצחק וקנין: ודאי שאי אפשר להשאיר את זה על 8 שעות בטיסה פנימית, כי אז הנסיעה לאילת עדיפה.

יצחק וקנין: אני לא אמתין 8 שעות בטרמינל בלי שיהיה לי מה לעשות.

יצחק וקנין: אין מה להשוות את זה, זאת טיסה פנימית.

יצחק וקנין: המציאות הפיזית של אותו נוסע היא אחרת לגמרי, כל התנאים הם אחרים.

יצחק וקנין: אתם צריכים להבין שהמהלך הזה חייב להתבצע בצורה שגם אתם לא תיפגעו.

יצחק וקנין: אתם תהיו חייבים להביא לפה נתונים שנוכל להחליט בשיקול דעת נכון.

יצחק וקנין: אנחנו לא רוצים להעמיס עליכם יותר ממה שצריך.

יצחק וקנין: זה חשוב מאוד כלפיכם, לא כלפי הנוסעים..

<הילה שטרן אטיאס: לעניין מניין השעות אני רוצה להזכיר שבניגוד לאירופה או למקומות אחרים בעולם אנחנו בישראל חיים במצב שבו יש לנו ניסיון רע אחד מנתב"ג.

<הילה שטרן אטיאס: שדה התעופה באילת הוא שדה תעופה עם נתיב אחד, עם מסלול אחד בלבד, בלי אפשרות להחזיק שם מטוס רזרבה למקרה של תקלה.

<הילה שטרן אטיאס: זה משהו שמאוד חשוב לזכור לעניין אותן 4 שעות.

<הילה שטרן אטיאס: אם המסלול תפוס עם מטוס של ארקיע או ישראייר אנחנו צריכים לחכות למצב שבו תהיה לנו זמינות של המסלול כדי לנחות ולקחת את הנוסעים בטיסה חלופית, מה שלא תמיד אפשרי בגלל תנאי השדה.

<הילה שטרן אטיאס: אנחנו חושבים ששעתיים זה זמן שהוא מאוד מאוד לא סביר בתנאי שדה כאלה.

<הילה שטרן אטיאס: לעניין גובה הפיצוי.

<הילה שטרן אטיאס: לגבי אילת אין לנו נתונים כרגע כי לא נדרשנו לתת פיצוי.

<הילה שטרן אטיאס: מה שעשינו עד עכשיו זה לתת הסעה והשבה כספית.

<הילה שטרן אטיאס: לעניין חוק טיבי אני יכולה להגיד שחברת אל- על הוציאה מכיסה למעלה מחצי מיליון דולר מכניסת חוק שירותי סיוע.

<הילה שטרן אטיאס: זה רק לצורך פיצויים.

<הילה שטרן אטיאס: זה לא כולל עלויות סיוע שנדרשנו אליהן והן עלויות נוספות.

<הילה שטרן אטיאס: רק הפיצוי הכספי שניתן לנוסעים במקרה של ביטולי טיסות עמד על מעל חצי מיליון דולר, שזה סכום לא מבוטל.

<לאה ורון: זה כולל את הטיסות הפנימיות?

<הילה שטרן אטיאס: בטיסות פנימיות לא נדרשנו לתת פיצוי, נתנו רק שירותי סיוע והחזרים.

<הילה שטרן אטיאס: זה לא כלול בסכום הזה.

אבישי ברוורמן: מה לגבי תאילנד?

<הילה שטרן אטיאס: לגבי תאילנד אנחנו בודקים את התביעה ונגיב לה.

<הילה שטרן אטיאס: בעינינו התביעה מופרכת לגבי היקף הטיסות .

<הילה שטרן אטיאס: התובע טוען שם למצב של 10 טיסות בחודש, שהן טיסות מבוטלות, כאשר בפועל אנחנו מדברים על שתי טיסות בחודש שהן מבוטלות.

<הילה שטרן אטיאס: הוא מדבר על 350 נוסעים בטיסה.

<הילה שטרן אטיאס: הלוואי שכל המטוסים שלנו היו מכילים 350 נוסעים.

<הילה שטרן אטיאס: רוב המטוסים שלנו מכילים 170 נוסעים.

<הילה שטרן אטיאס: כל נוסע שפנה אלינו קיבל פיצוי.

<הילה שטרן אטיאס: אנחנו יכולים להראות את כל ההוכחות.

<הילה שטרן אטיאס: אנחנו נעשה כך כשנדרש בכתב ההגנה.

<הילה שטרן אטיאס: גם בטיסה הספציפית הזאת כל הנוסעים קיבלו 3000 שקל כנדרש.

<הילה שטרן אטיאס: הם קיבלו כל אחד לפנים משורת הדין 250 דולר.

אחמד טיבי: כנדרש על פי חוק?

<הילה שטרן אטיאס: בוודאי.

<הילה שטרן אטיאס: כנדרש על פי חוק בתוך מניין הימים.

<הילה שטרן אטיאס: כל נוסע שנחת בארץ קיבל 250 דולר בנוסף ל-3000 הנדרשים בחוק.

<הילה שטרן אטיאס: מכיוון שהעיכוב היה ממושך כל הנוסעים לנו בבתי מלון.

<הילה שטרן אטיאס: בבית המלון וגם בשדה ניתן להם אוכל ושתייה.

<הילה שטרן אטיאס: אנחנו חושבים שהתביעה הזאת לא מייצגת מצב אמיתי.

איציק שמולי: אני עכשיו נוסע שנמצא בשדה התעופה.

איציק שמולי: האם הידע מגיע אלי, או שאני צריך להתחיל ללקט אותו?

<הילה שטרן אטיאס: כל המידע קיים באתרים של החברות.

<הילה שטרן אטיאס: כל נוסע ששואל על זכויותיו מקבל דף מידע כתוב ומוכן.

<הילה שטרן אטיאס: הוא נמצא בכל התחנות שלנו אצל מנהל התחנה.

אבישי ברוורמן: עו"ד שטרן-אטיאס, את אמרת שצריך לפנות אליכם כדי לקבל פיצוי.

אבישי ברוורמן: מדוע שאל- אל לא תיזום את הפיצוי בעצמה?

אבישי ברוורמן: אחת הבעיות היא שכל אחד פונה.

אבישי ברוורמן: יש את כל הסיפור הזה של ההתנהלות של הנוסע או של הצרכן שמתחיל לרוץ אחרי הדברים.

אבישי ברוורמן: תיזמו אתם את הפיצוי.

אבישי ברוורמן: זה ייתן לכם יחסי ציבור.

<הילה שטרן אטיאס: יש מקרים כמו הטיסה הזאת של תאילנד שבעקבותיה יש את התביעה הייצוגית.

אבישי ברוורמן: יש פה תביעה ייצוגית.

<הילה שטרן אטיאס: עוד קודם לתביעה.

<הילה שטרן אטיאס: בטיסות שאנחנו יודעים שהיו בהן עיכובים אנחנו פונים באופן יזום לנוסעים ונותנים להם את הפיצוי.

אבישי ברוורמן: אולי כדאי לשקול את זה בתור מדיניות.

<הילה שטרן אטיאס: בהרבה מאוד טיסות יזמנו את הפנייה.

<הילה שטרן אטיאס: המחוקק הגדיר מצבים שבהם אנחנו נותנים פיצוי באופן אוטומטי, למשל במקרה של שנמוך, של הורדה במחלקה אנחנו אלה שיוזמים את הפנייה.

<הילה שטרן אטיאס: ביתר המקרים המחוקק עצמו הגדיר שהנוסע הוא זה שצריך לפנות לחברת התעופה בכתב, כאשר אנחנו תוך 45 יום מעת הפנייה נותנים לו את הפיצוי הכספי.

אבישי ברוורמן: מכיוון שאנחנו עוסקים כרגע בתקנות ולא בחקיקה ראשית, נושא ההסעה ברכב הוא לא על הפרק.

אבישי ברוורמן: את זה אמר סגן היועצת המשפטית.

אבישי ברוורמן: יש את ההצעה של שר התחבורה של 4 שעות, יש את ההצעה של האגודה לצרכנות של שעתיים ואת ההצעה של חבר הכנסת טיבי של שעתיים וחצי.

אבישי ברוורמן: אני הייתי ממליץ על 3 שעות במקרה הזה.

אבישי ברוורמן: ב-16 באוגוסט 2012 החוק נכנס לתוקפו, שזה לפני פחות משנה.

אבישי ברוורמן: אני היית מציע לכם שתתנו לנו את הסטטיסטיקות הברורות לגבי כל מה שנעשה בשנה הראשונה.

אבישי ברוורמן: לאחר הפגרה נקיים דיון שבו תראו לנו את הסטטיסטיקות.

אבישי ברוורמן: אנחנו נתייחס לנושא של ההסעה במידה ונצטרך לעשות תיקון בחקיקה ראשית.

אבישי ברוורמן: אני איש של פשרות.

אבישי ברוורמן: מצד אחד, אני מבין את הנקודה של אל -על.

אבישי ברוורמן: אני גם לא רוצה יתר מידי להעמיס.

אבישי ברוורמן: מצד שני, 4 שעות, כמו שאמרו נציגי הצרכנים, חבר הכנסת טיבי ואחרים, זה יותר מידי.

אבישי ברוורמן: ההמלצה שלי תהיה להעביר את התקנות בשינוי של 3 שעות.

אבישי ברוורמן: אחרי שתביאו את הנתונים נדון אם לאור הנתונים האלה יש צורך בשינוי חקיקה ראשית לגבי הנושאים האחרים שאמרתם.

אבישי ברוורמן: כרגע מה שיש לי זאת האפשרות להתייחס אך ורק לאורך הזמן.

אבישי ברוורמן: עו"ד חלפון, מה אתה אומר?

<רון חלפון: אני אבקש למסור לחבר הכנסת טיבי ולוועדה שבדעת משרד התחבורה ליזום שינוי חקיקה ראשית בעניין של התרגיל שחברות מסוימות מנסות לעשות.

<רון חלפון: יש הוראות נוספות שמתגלות כלא סבירות, כמו למשל מינוי נציג בכל שדה.

אבישי ברוורמן: מה זה מינוי נציג בכל שדה?

<רון חלפון: בכל שדה שיוצאת ממנו טיסה לישראל, כולל טיסה שכוללת חניית ביניים, צריך למנות נציג מטעם חברת התעופה שידאג לספק לנוסעים את השירותים שמגיעים להם.

<רון חלפון: מכיוון שקבענו טיסה כולל חניית ביניים, זה אומר שכמעט בכל שדה בעולם צריך להיות נציג שמכיר את חוק טיבי.

<רון חלפון: מכל שדה בעולם אתה יכול להגיע ב-2 נחיתות לישראל.

<רון חלפון: זה כמובן לא סביר.

<רון חלפון: יש עוד עניינים.

<רון חלפון: אנחנו מקבלים בימים אלה פניות מחברות התעופה, מצרכנים.

<רון חלפון: אני מעריך שבטווח של חצי שנה, שנה אנחנו נגבש את כל ההצעה לתיקון החוק.

<רון חלפון: לעניין הצעת יושב-ראש הוועדה.

<רון חלפון: אנחנו חושבים ש-3 שעות, כמו שציינתי מקודם, זה לא סביר.

<רון חלפון: זה יטיל נטל תפעולי מאוד כבד על חברות התעופה.

<רון חלפון: מלכתחילה, כשהפצנו את התקנות להערות, הבקשות היו להותיר את המצב כמו בזירה הבינלאומית על 8 שעות.

<רון חלפון: אנחנו חשבנו שאיזון סביר בין הצרכנים לחברות התעופה יעמוד על 4 שעות.

<רון חלפון: אני מבקש ממנהל אגף קשרי תעופה בינלאומיים ברשות תעופה אזרחית להתייחס לעניין התשתיות בארץ, שזה בעיקר באילת, שלא מאפשרות לנו להגיע לטווח זמנים.

<ישי דון יחיא: דיברנו על הצורך להתאים את המאפיינים של החוק, של התקנה הזאת למאפיינים של התעופה הפנים ארצית בישראל.

<ישי דון יחיא: אני רק רוצה להוסיף פה למה שכבר נאמר.

<ישי דון יחיא: צריך לקחת בחשבון את המאפיינים המאוד מיוחדים של השדה באילת ושל שדה דב.

<ישי דון יחיא: השדה באילת נבנה בזמנו לא לצורך הפעילות שמתקיימת בו היום.

אבישי ברוורמן: היו פעם שיחות לעשות שדה משותף עם עקבה.

אבישי ברוורמן: השיחות האלו ירדו מהפרק.

<ישי דון יחיא: כרגע זה כבר הגיע לשלב של יותר מדיבור על שדה בתמנע.

<ישי דון יחיא: זה לא נושא הדיון.

אבישי ברוורמן: יש כבר ניצוץ של בנייה.

<ישי דון יחיא: השדה הוא שדה שבנוי לאיזה שהוא טווח מסוים של פעילות וטווח מסוים של מטוסים.

<ישי דון יחיא: זה ממש לא המטוסים שפועלים בו היום.

<ישי דון יחיא: אנחנו ברשות תעופה אזרחית מתירים את הפעילות הזאת בסטנדרט בטיחות גבוה.

<ישי דון יחיא: כתוצאה מזה העיכובים בשדה התעופה באילת זה דבר שהוא לצערנו יותר שכיח ממה שהיינו מצפים לראות.

אבישי ברוורמן: אתה אומר שהמצב הטבעי של שדה התעופה כופה עיכובים רבים.

אבישי ברוורמן: אתה מחזק את עמדתי שצריך להאריך את מספר השעות.

<ישי דון יחיא: אנחנו בעד האינטרס הצרכני.

<ישי דון יחיא: על האינטרס הצרכני צריך להסתכל מעבר לטווח הקצר.

<ישי דון יחיא: החשש שלנו מקביעת זמן של 3 שעות, כמו הצעת יושב-ראש הוועדה, זה שהדבר יגרום בטווח הארוך לחברות התעופה, במיוחד חברות התעופה הקטנות יותר – גם ככה המצב של התעופה הישראלית הוא לא בדיוק מצב קל - איזו שהיא ירידה בתחרות ויזיק לצרכן בטווח הארוך.

<ישי דון יחיא: אם אנחנו נבוא ונקבע פה משהו שהוא לא מספיק מאוזן - - -

אבישי ברוורמן: אני ממש לא מבין.

אבישי ברוורמן: זאת רק תקנה.

אבישי ברוורמן: יכול לבוא מר חלפון בעוד חודש או חודשיים ולהגיד שבגלל שהשתנה שדה התעופה משנים את התקופה מ-3 ל-2.

אבישי ברוורמן: כרגע אנחנו אומרים שעכב המצב של שדות התעופה 3 שעות זה די סביר.

אבישי ברוורמן: אפילו חבר הכנסת טיבי התכנס להצעה הזאת.

אבישי ברוורמן: אני מאוד סומך על אדם שהשקיע בחוק הטיס.

יצחק וקנין: אנחנו באים בטענות לחברות התעופה, אבל התשתית בעיתית.

אבישי ברוורמן: התשתית היא מתחת לכל ביקורת.

יצחק וקנין: זאת המציאות.

יצחק וקנין: אני הייתי בסיור.

אבישי ברוורמן: חבר הכנסת וקנין, אתה השקעת הרבה מאוד בנושא הזה של הטיס.

אבישי ברוורמן: אתה רואה בעיה שנחליט על 3 שעות בתקנה שאחר כך אפשר יהיה לשנות?

יצחק וקנין: הבעיה שהתשתיות גרועות מאוד.

אבישי ברוורמן: מה זה שייך לאל-על?

<הילה שטרן אטיאס: זה קשור.

יצחק וקנין: זה קשור אחד בשני.

אחמד טיבי: איך זה קשור להצעה שלו על 3 שעות?

אבישי ברוורמן: האם זה מחזק או מחליש את קבלת ההחלטה על 2 או 3?

יצחק וקנין: כשלוקחים את זה צריך לפרוט את זה למציאות בשטח.

יצחק וקנין: נניח שיש תקלה בשדה התעופה באילת ואל- על רוצים להוציא מטוס מנתב"ג.

יצחק וקנין: כדי להוציא אותו ולהנחית אותו שם הם צריכים 3 וחצי, 4 שעות לפחות.

יצחק וקנין: יש בעיה פיזית.

יצחק וקנין: גם שדה התעופה בנתב"ג עמוס לפעמים.

יצחק וקנין: הראו לנו פעם סרט של נחיתות מטוסים בנתב"ג.

יצחק וקנין: הראו לנו את המהירות ואת התדירות בשעות מסוימות.

יצחק וקנין: יש פה בעיה פיזית קשה מאוד.

יצחק וקנין: גם נתב"ג לא עונה על הדרישות שלנו כמו שצריך.

יצחק וקנין: אין גוזרים גזירה על הציבור שהוא לא יכול לעמוד בה.

יצחק וקנין: אמנם 3 שעות זה נראה סביר, אבל יש להם בעיה עם זה מבחינת התשתיות.

מיכל רוזין: אני מרשה לעצמי להיות רגע נציגת הצרכנים והצרכניות.

מיכל רוזין: מדובר פה בעניין התשתיות, בעניין של כמה זמן לוקח למטוס להגיע מנתב"ג וכמה זמן לוקח להם למצוא חלופה.

מיכל רוזין: צריך לזכור על מה אנחנו מדברים.

מיכל רוזין: שדה התעופה באילת לא מתאים לבני אדם.

מיכל רוזין: כשאתה מגיע לשם אתה צריך להמתין בעמידה עם ילדים קטנים.

מיכל רוזין: לאנשים מבוגרים אין מקום לשבת בשעת ההמתנה הזאת.

מיכל רוזין: אין מספיק דלפקים.

מיכל רוזין: מאות צובאים על נציג חברה כשיש ביטול טיסה.

מיכל רוזין: דרך אגב, אני לא זוכרת שהוצעה לי איזו שהיא הסעה.

מיכל רוזין: אמרו לי שאולי אני אקבל פיצוי ושאני אקח אוטובוס.

מיכל רוזין: אנחנו רוצים להפחית פה את כמות תאונות הדרכים שיש בכביש הערבה.

מיכל רוזין: אנחנו רוצים שזה יהיה נגיש.

מיכל רוזין: אנחנו רוצים שתהיה תיירות פנים ישראלית.

מיכל רוזין: מי נוסע לחופשות באילת?

מיכל רוזין: הרי מי שיכול טס לחו"ל.

מיכל רוזין: בואו נודה באמת.

מיכל רוזין: אנחנו טסים לאילת, רוצים חופשה באילת, רוצים לנפוש בארץ שלנו, רוצים ליהנות ממנה, אבל מה שקורה זה שזה נהפך לסבל.

מיכל רוזין: יום שלם לוקח כדי להגיע מתל-אביב לאילת, שזאת טיסה פנימית.

אבישי ברוורמן: על זה אנחנו מסכימים כולנו.

מיכל רוזין: באירופה עולים עם תיק קטן על טיסה ומגיעים תוך שעה או שעתיים לכל מקום.

מיכל רוזין: זה קורה גם בארצות הברית למקומות הכי רחוקים.

מיכל רוזין: צריך למצוא את האיזון כך שזה יהיה כמה שפחות.

מיכל רוזין: זה לא כי אנחנו רוצים להקשות על חברות התעופה וסתם להיות קרי לב, זה פשוט בגלל שהצרכנים משלמים פה מחיר מאוד כבד על העניין הזה.

אבישי ברוורמן: לפי נימת דברייך את בעד 3 שעות.

מיכל רוזין: לפחות.

אבישי ברוורמן: אנחנו פה במדע מדויק.

אבישי ברוורמן: כשאתם במשרד התחבורה אמרתם 4 ולא 5 או 3, על סמך איזו עבודה מדעית סטטיסטית הגעתם לזה?

<רון חלפון: אני אבקש תחילה להתייחס להערתה של חברת הכנסת רוזין.

<רון חלפון: התשתיות בשדה התעופה באילת הן בוודאי לא באחריות חברות התעופה.

אבישי ברוורמן: כולנו מסכימים.

<רון חלפון: הן לא צריכות לשאת בגלל המגבלות של השדה.

<רון חלפון: משרד התחבורה מקדם שדה תעופה בתמנע.

<רון חלפון: חברות התעופה לא צריכות לשלם יותר בגלל שהשדה גרוע.

<רון חלפון: את זה צריך להזכיר.

<רון חלפון: אני מזכיר שנקודת המוצא הייתה 8 שעות.

<רון חלפון: אנחנו חשבנו שיש מקום לקצץ את זה בחצי בגלל המאפיינים של התעופה הפנים ארצית, בגלל משך הזמן של התחבורה היבשתית, תוך היכרות ההתנהלות של חברות התעופה בשדות התעופה.

<רון חלפון: אלו הסיבות שהובילו אותנו, אחרי ניתוח של אופן התפעול בטיסות פנים ארציות, ל-4 שעות.

<רון חלפון: אני סבור ש-3 שעות זה לשפוך את התינוק ביחד עם המים.

אבישי ברוורמן: תסביר לי מה הבדל בין 3 ל-4.

אבישי ברוורמן: מישהו יכול להסביר לי למה בדיוק בשעה הזאת פתאום העולם מתהפך?

אחמד טיבי: כשחוקקנו את החוק המקורי נשמעו כאן טיעונים נגד החוק.

אחמד טיבי: אמרו לנו שאם יחוקק החוק תקרוס התעופה, חברות התעופה יפשטו כמעט את הרגל.

אחמד טיבי: אגב, דרך הצגת הדברים הייתה מאוד משכנעת, הם הציגו את זה בצורה מאוד מרשימה.

אחמד טיבי: בכל זאת היה חוק, וטוב שהיה חוק.

אחמד טיבי: גם עכשיו נשמעים דברים באופן רציונאלי כדי לשכנע.

אחמד טיבי: זה לא משכנע.

<רון חלפון: אדוני זוכר מהחקיקה הראשית שמשרד התחבורה השתדל ללכת בדרך המלך בין טובת הצרכנים, שהמשרד אמון על טובתם, לבין טובתן של חברות התעופה שהמשרד אמור לטפל בהן.

<רון חלפון: אני חושב שהעמדה שהוצגה בחקיקה הראשית והתוצאה המונחת בפנינו במסגרת התקנות היא סוג של דרך מלך.

<רון חלפון: ברור שארגוני הצרכנים ימשכו לפה, חברות התעופה ימשכו לשם, לכן המשרד שאמון על הנושא מנסה להציג הצעה מאוזנת, לא ללכת לכיוון כזה או אחר.

<עדית גולדנברג: אני רוצה להתייחס בהמשך להצעתו של מר חלפון.

אבישי ברוורמן: תסבירי לנו למה מ-3 ל-4 השמיים נופלים.

<עדית גולדנברג: לחברת אל על ניתנה האופציה לטוס 3 תדירויות יומיות.

<ישי דון יחיא: 4.

<ישי דון יחיא: את התדירות הרביעית הם בחרו מיוזמתם לעשות באמצעות ישראייר.

<הילה שטרן אטיאס: אסור בשעות הלילה.

מיכל רוזין: מאיזו שעה?

<ישי דון יחיא: מ-23:00 בלילה.

אבישי ברוורמן: מ-23:00 עד 05:00.

<הילה שטרן אטיאס: הטיסה האחרונה שלנו יוצאת ב-21:30 בערב.

<הילה שטרן אטיאס: בכל מקרה של תקלה אנחנו נכנסים ללילה ונגררים למצב של פיצוי.

אבישי ברוורמן: זה כבר לא משנה אם 3 או 4.

<עדית גולדנברג: הנקודה היא שלאור התשתיות בשדה התעופה באילת - - -

אבישי ברוורמן: בחוק כתוב נסיבות שאינן בשליטתכם.

אבישי ברוורמן: החוק שומר עליכם.

<עדית גולדנברג: אמת.

<עדית גולדנברג: לאור התשתיות הדלות שיש בשדה הזה נוצר מצב שיש רק 2 עמדות חנייה למטוסים גדולים.

<עדית גולדנברג: לחברת אל-על אין מטוסים קטנים.

<עדית גולדנברג: המטוס המינימאלי הוא מטוס 737, שזה מטוס שתופס אחת משתי עמדות החנייה.

<עדית גולדנברג: מספיק שלחברת תעופה אחרת יש תקלה במטוס - - -

<לאה ורון: כמה נוסעים הוא מכיל?

<עדית גולדנברג: בין 100 ל-180 נוסעים, תלוי באיזה מטוס.

<עדית גולדנברג: לאור זאת נוצר מצב שתקלה של מטוס אחר של חברת אל-על או של חברה אחרת מונע ממנה אופציה להטיס בגלל מגבלות מבצעיות שיש בשדה עצמו.

<עדית גולדנברג: לעניין 4 השעות או ה-3 כפי שהצעתם.

<עדית גולדנברג: בין הסבב הראשון לסבב השני יש לאל-על פער של 3 שעות, מה שאומר שבמידה ויש תקלה בטיסה הראשונה טווח הזמן של 4 שעות ייתן לנו את האופציה להעביר נוסעים מהטיסה הראשונה לטיסה השנייה כדי שבאמת נוכל - - -

אבישי ברוורמן: ו-3 לא?

<עדית גולדנברג: 3 כבר לא ייתן לנו, כיוון שאנחנו מוגבלים מהסלוטים שאנחנו מקבלים ממרכז תיאום אילת.

<עדית גולדנברג: לאור המגבלות של השדה, הסלוטים מאוד מאוד מדודים.

<עדית גולדנברג: אין לך טווח גמישות.

אבישי ברוורמן: אתם טוענים שעכב מגבלות הזמן של הטיסות האילוץ של 3 שעות לא מאפשר.

אבישי ברוורמן: אני עוצר את הישיבה הזאת.

אבישי ברוורמן: אני רוצה להתכנס עם חברי הכנסת כדי שנגיע להחלטה משותפת.

בשעה 11: רבותיי, אנחנו דנו.

בשעה 11: יש חילוקי דעות מסוימים.

בשעה 11: אנחנו מודעים לכך שהחוק הזה נכנס לתוקפו רק ב-16 באוגוסט 2012.

בשעה 11: אנחנו בוחנים את האפקט.

בשעה 11: לאחר ההסברים שהיו כאן של חברת אל-על ומשרד התחבורה אני ממליץ שנלך להוראת שעה.

בשעה 11: הוראת השעה הזאת אומרת שתוך מספר חודשים נבחן את החוק עם הנתונים.

בשעה 11: הוראת השעה תהיה לשנה אחת.

בשעה 11: חלק גודל מהחברים, כולל אני, שוכנענו שיש בעיה של מסלולים באילת בזמני עומס, לכן הצעתי המקורית של 3 שעות לא תביא לפתרון.

בשעה 11: מצד שני, אנחנו רוצים ליצור לחץ על החברות - במיוחד על הגורמים הממשלתיים - להתקדם עם תשתית תחבורתית.

בשעה 11: אני ממליץ שנקבל את הצעת משרד התחבורה ל-4 שעות כהוראת שעה לשנה אחת בלבד.

בשעה 11: תוך כדי זה אני מבקש מחברת אל על ומהחברות האחרות לתת לנו את כל הנתונים.

בשעה 11: אני פונה למשרד התחבורה לעשות את כל המאמצים כדי להחיש את הפתרונות המתאימים ושנקבל את כל המידע לגבי הפיצויים.

בשעה 11: במידה והדברים לא ישביעו את רצוננו לגבי ההגנה על הצרכן, אנחנו נעשה שינוי משמעותי בחקיקה הראשית, כולל אפשרויות אחרות.

בשעה 11: זאת ההצעה שאני ממליץ.

איציק שמולי: חברות התעופה, אל תקלו בזה ראש.

איציק שמולי: בעוד שנה יהיה כאן דיון .

איציק שמולי: אנחנו נרצה לדעת נתונים לגבי מספר הנוסעים, מספר המפוצים, מה אחוז מיצוי הזכויות.

איציק שמולי: אני חושב שזה גם באחריותו של משרד התחבורה לדאוג שיהיה איסוף של הדבר הזה.

אבישי ברוורמן: רווחת הצרכנים זה הדבר המרכזי שעומד לעיני הוועדה, אבל עכב ההבנה ששדה התעופה באילת כל כך בעייתי מבחינת הטיסות, אנחנו לא רוצים להעמיס עוד יותר על החברות.

אבישי ברוורמן: בהערה מאוד עדינה אני אומר שאנחנו פונים אליכם לעשות את כל מה שאתם יכולים כדי לשפר את נושא הפיצויים ונושאים אחרים.

אבישי ברוורמן: משרד התחבורה צריך להבין שאנחנו נבחן את זה הפעם לא כבית הלל, כמו שעשינו עכשיו, אלא כבית שמאי.

אחמד טיבי: אני לא מסכים עם דבריו של יושב-ראש הוועדה.

אחמד טיבי: אני חושב שיש כאן פגיעה בצרכנים, פגיעה בנוסעים.

אחמד טיבי: אני מבקש להעמיד להצבעה את הצעתו המקורית של היושב-ראש על 3 שעות.

אחמד טיבי: אני חושב שהגישה של היושב-ראש ושל חלק מחבריי אם הייתה מוצגת בתחילת הדיון בחוק המקורי, החוק לא היה יוצא לפועל ולא היה מתקבל.

אחמד טיבי: ההצגה של חברות התעופה וגם של משרד התחבורה היא תמיד הצגה משכנעת.

אחמד טיבי: תמיד יש אילוצים.

אחמד טיבי: הם תמיד נזקקים לזמן.

אחמד טיבי: תמיד יש בעיה של תשתיות.

אחמד טיבי: המסלול היחידי תמיד היה קיים.

אחמד טיבי: הוא היה אחד הטיעונים המרכזיים נגד החוק המקורי.

אחמד טיבי: מלבד נציגי המועצה לצרכנות יש חברי כנסת שהם נבחרי ציבור.

אחמד טיבי: אנחנו צריכים להיות קשובים לאינטרס של כל הצדדים, בעיקר לאינטרס של הצרכן.

אחמד טיבי: בהצעה הזאת שלך, אדוני היושב-ראש, אנחנו לא עושים זאת, צר לי על כך.

אחמד טיבי: אני מבקש להעמיד להצבעה את ההצעה המקורית שלך.

אבישי ברוורמן: יש כאן שתי הצעות.

אבישי ברוורמן: יש את הצעתי שאומרת 4 שעות, יש את ההצעה של חבר הכנסת טיבי שאומרת 3 שעות.

אבישי ברוורמן: אנחנו נקרא את התקנות.

<רון חלפון: תקנות שירותי תעופה (פיצוי וסיוע בשל ביטול טיסה או שינוי בתנאיה) (טיסות פנים-ארציות), התשע"ג-2013.

<רון חלפון: בתוקף סמכותי לפי סעיפים 18 ו-22 לחוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב-2012 (להלן – החוק), ובאישור ועדת הכלכלה של הכנסת, אני מתקין תקנות אלה: הגדרות 1.

<רון חלפון: בתקנות אלה – "טיסה פנים ארצית" – טיסה שנקודת המוצא והיעד הסופי שלה נמצאים בשטח מדינת ישראל; "טיסה פנים ארצית שבוטלה" – כל אחת מאלה, ואולם לא יראו שינוי במספר הטיסה כשלעצמו כטיסה שבוטלה: (1) טיסה שלא התקיימה; (2) טיסה שהמריאה באיחור של ארבע שעות לפחות מהמועד הנקוב בכרטיס הטיסה.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – 4

אבישי ברוורמן: נמנעים – 0 אושר

<רון חלפון: פיצוי כספי בטיסה פנים- ארצית.

<רון חלפון: 2.

<רון חלפון: סכומי הפיצוי הכספי בטיסה פנים ארצית יהיו כמפורט להלן: (1) בקו שבין תל אביב (שדה דב), נמל התעופה בן גוריון או חיפה לבין אילת – 250 שקלים חדשים; (2) בקו שבין תל אביב (שדה דב) לבין עין יהב או ראש פינה (מחניים) – 150 שקלים חדשים; (3) בכל קו אחר – 200 שקלים חדשים.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – 5

אבישי ברוורמן: נמנעים – 0 התקבל פה אחד

<רון חלפון: עדכון סכומים.

<רון חלפון: 3.

<רון חלפון: (א) הסכומים הנקובים בתקנות אלה יעודכנו ב-1 בינואר של כל שנה (להלן – יום העדכון), לפי שיעור השינוי של המדד החדש לעומת המדד הבסיסי, ויעוגלו לסכום הקרוב שהוא מכפלה של עשרה שקלים חדשים.

<רון חלפון: (ב) המנהל הכללי של משרד התחבורה, התשתיות הלאומיות והבטיחות בדרכים יפרסם את הסכומים המעודכנים בהודעה ברשומות ובאתר האינטרנט של המשרד במסגרת הודעת עדכון הסכומים שלפי סעיף 13 לחוק; (ג) בתקנה זו – "המדד" – מדד המחירים לצרכן שמפרסמת הלשכה המרכזית לסטטיסטיקה; "המדד הבסיסי" – המדד שפורסם בחודש מאי 2013; "המדד החדש" – המדד שפורסם לאחרונה בחודש נובמבר שלפני יום העדכון.

<רון חלפון: אני חושב שמעבר להוראת השעה אנחנו צריכים להכניס פה איזו שהיא תקנה שנוגעת לתחילה, כדי לתת קצת זמן התארגנות.

<רון חלפון: אני מעריך ש-60 יום זה סביר.

<איתי עצמון: 60 יום מיום פרסום התקנות?

<רון חלפון: כן.

<איתי עצמון: אני רוצה להעיר הערה קטנה לגבי הוראת השעה.

<איתי עצמון: בתחילת הדיון אמרנו שלא יינתן פיצוי כספי לנוסע בטיסה פנים ארצית אלא לפי הוראות שקבע השר, כלומר לפי התקנות.

<איתי עצמון: יש הוראה שאומרת שאם לא הובאו תקנות עד 9 חודשים מיום תחילת החוק, יחולו הוראות חוק זה לעניין פיצוי כספי.

<איתי עצמון: השאלה מה קורה אם פוקעת הוראת השעה שעכשיו נקבע.

מיכל רוזין: זה מקל, זה לא מקשה.

<חנה טירי: סעיף 24 חל רק לגבי תקנות ראשונות.

<חנה טירי: אני חושבת שמה שיחול זה סעיף 18.

<חנה טירי: ברגע שתפוג הוראת השעה ולא יובאו תקנות אחרות לא יהיה פיצוי כספי .

<חנה טירי: אולי כדאי להחיל איזו שהיא הוראת קבע והוראת שעה שבתקופה של שנה יחול כך וכך.

אבישי ברוורמן: תמצאו את הפתרון המשפטי.

<לאה ורון: אתה מסמיך את עו"ד עצמון?

אבישי ברוורמן: אני מסמיך את איתי.

<חנה טירי: צריך להחליט בהוראת הקבע אם זה יהיה 3 או 4 שעות.

<חנה טירי: הוראת השעה היא 4 שעות.

<חנה טירי: צריכה להיות איזו שהיא הוראת קבע.

<חנה טירי: אתם צריכים להחליט אם בהוראת הקבע זה יהיה 3 שעות או 4 שעות.

<איתי עצמון: אם לא יהיו תקנות לא יינתן פיצוי.

מיכל רוזין: אנחנו לא רוצים להחליט החלטת קבע.

מיכל רוזין: זה יהווה תמריץ למשרד התחבורה ולחברות התעופה לבוא כדי להאריך את הוראת השעה.

<חנה טירי: לא יהיה תמריץ לבוא.

<חנה טירי: המשמעות היא שאין פיצוי.

מיכל רוזין: הפוך.

<חנה טירי: החוק אומר שאם אין תקנות אין פיצוי כספי.

<חנה טירי: זה מה שאומר החוק.

<חנה טירי: אם לא תהיה הוראת קבע והוועדה לא תתכנס מכל מיני סיבות - - -

יצחק וקנין: אני כל שבוע מעביר במליאה כיושב-ראש הישיבה עשרות הוראות שעה שהממשלה מביאה לנו.

יצחק וקנין: מה הבעיה?

יצחק וקנין: הממשלה תאריך את הוראת השעה.

אחמד טיבי: מה שהיא אומרת זה נושא עקרוני.

אחמד טיבי: היא אומרת שאם זה פג אין פיצוי.

<חנה טירי: בדרך כלל לצד הוראת השעה קובעים הוראת קבע.

אבישי ברוורמן: מרוב משפטנים אני מבולבל.

אבישי ברוורמן: אני רוצה החלטה פשוטה.

<רון חלפון: אני סבור שיש צדק בטענה.

<רון חלפון: אם אנחנו נקבע את זה סתם כהוראת שעה, מה שיקרה בעוד שנה זה שאם משרד התחבורה לא יביא תקנות חדשות לא יהיו בכלל פיצויים כספיים.

אבישי ברוורמן: משרד התחבורה יביא.

<רון חלפון: אנחנו שואלים מה יקרה אם הוא לא יביא.

מיכל רוזין: אנחנו נדאג שהוא יביא.

מיכל רוזין: עצם זה שאתה אומר שלא תביאו זו כבר בעיה.

<רון חלפון: גברתי, אני בא לסייע לוועדה.

אחמד טיבי: הוא צודק.

אחמד טיבי: הוא אומר שזה יכול לפוג והצרכנים יישארו ללא פיצוי.

<רון חלפון: הפתרון, שהוא בעיקר נגדנו אבל הוא בא לתמרץ, אומר שאם לא יובאו תקנות תוך שנה הפיצויים שקבועים בחוק יחולו.

<חנה טירי: לפי החוק ביטול טיסה זה אחרי 8 שעות.

<חנה טירי: זה עושה את המצב של הצרכן גרוע יותר.

אבישי ברוורמן: הכוונה שלי הייתה שתהיה הוראת שעה לשנה.

אבישי ברוורמן: אם תוך שנה לא תבואו זה ירד ל-3 שעות.

אבישי ברוורמן: זאת הסנקציה שלי.

אבישי ברוורמן: אתם תנסחו.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – 4

אבישי ברוורמן: נמנעים – 0

<רון חלפון: הוראת התחילה של 60 יום מקובלת?

אבישי ברוורמן: כן.

אבישי ברוורמן: מי בעד ההצעה של חבר הכנסת טיבי?

אבישי ברוורמן: בעד – 1

אבישי ברוורמן: נמנעים – 1

אבישי ברוורמן: רבותיי, אני מודה לכם על הדיון.

אבישי ברוורמן: בהצלחה.

אבישי ברוורמן: אנחנו מצפים מכם לתוצאות.

אבישי ברוורמן: תודה רבה.